Sedmični izvještaj polena za područje Zeničko-dobojskog kantona

Podaci sa mjernih stanica za polen Tešanj, Zenica i Visoko
Za period: ponedjeljak, 27. jul 2026. godine - nedjelja, 02. avgust 2026. godine
(Napomena: mjerna stanica za polen u Zenici na servisu) 

Visoke koncentracije polena koprive, niske do blago umjerene koncentracije polena trava i umjerene koncentracije spora gljivice alternarie osnovne su karakteristike izvještajne sedmice.

Koprive (Urticaceae) trenutno su na vrhuncu sezone cvjetanja. Međutim, jaka suša u mnogim dijelovima zemlje značajno utječe na razvijenost i ubrzano sazrijevanje svih zeljastih korovskih, posebno na razvijenost kopriva, što će ubrzati njeno sazrijevanje i prijevremeno sušenje i time bar unekoliko utjecati i na količinu isporučenog polena u okoliš, a od značaja je za zdravlje osoba alergičnih na polen.
Tokom cijele sedmice na području Tešnja izmjerene su visoke koncentracije polena koprive, a posebno 30. i 31 jula sa preko 130 pz/m3 vazduha, dok je na području koje pokriva mjerna stanica u Visokom za nijansu blaže i to u rasponu od umjerenih do blago visokih koncentracija.

U odnosu na proteklu sedmicu bilježimo porast polena ambrozije i pelina, već smo došli do cjelosedmičnog prisustva polena ovih jako alergenih bilnih vrsta za sada u niskim koncentracijama, ali sa tendencijom daljnjeg rasta.
Našim fenološkim opažanjima koja svakodnevno provodimo, biljke ambrozije i pelina su uglavnom dosegle svoj potpuni razvoj, pojedine biljke koje rastu neposredno uz ratarske kulture (kukuruz, krompir) i drugim ruderalnim staništima narasle su i do 1,8 m u visinu, uočava se otvaranje i prvih cvjetova. Ono što dodatno zabrinjava je što nakon žetve strnih usjeva (ječam, pšenica i dr) uočava se ubrzano nicanje i porast zeljastih korovskih biljka posebno ambrozije. I ambrozija i pelin zbog same građe biljke sa dosta bočnih izboja koji završavaju sa cvijetnim glavicama imaju jako razvučen period cvatnje.Vrhunac cvatnje ambrozije i pelina na ovim prostorima očekuje se u trećoj dekadi avgusta i prvoj polovini septembra mjeseca.

Polen trava (Poaceae) ima mali utjecaj na alergije. Niske do blago umjerene koncentracije polena trava i dalje se očekuju uz rijeke i u šumama, i većim nadmorskim visinama, dok se koncentracije na livadama koje su pokošene već smanjuju ili potpuno prestaju, moguće su određene količine polena od određenih vrsta trava iz drugog otkosa.Cvjetanje kukuruza također je doseglo ili prošlo svoj vrhunac u većini područja. Međutim, koncentracije polena kukuruza i dalje treba očekivati u blizini tih površina.
Ostale vrste polena, koje ostaju na niskim do umjerenim koncentracijama, uključuju kiselice (Rumex), bokvicu (Plantago) i pepeljugu (Chenopodiaceae ). Polen hmelja (Humulus) postepeno će im se pridružiti. U neposrednoj blizini potencijalnih izvora polena, koncentracije polena mogu biti znatno više zbog čega se preporučuje alergičarima izbjegavanje takvih mjesta. Pojedinačna polenska zrna potječu još i od bora (Pinus) i čempresa (Cupressaceae), kao i raznolikog niza biljaka koje oprašuju insekti, poput ostalih biljka iz porodice glavočika (Asteraceae), broćike (Rubiaceae) i štitarki ( Apiaceae).
Tokom cijelog perioda zabilježene su umjerene koncentracije spora Alternarie.

Zaključak: 

Polen zeljastih korovskih biljaka za sada je to kopriva je dominantan. Polen pelina (Artemisia) i ambrozije (Ambrosia) će se povećavati u intenzitetu i širiti tokom cijelog avgusta. Polen trava (Poaceae) imat će sve manji utjecaj na alergije i dalje biti prisutan, ali će koncentracije ostati niske.

